Skulle ta to bloggere - beslagla info om 7.000

Norsk politi får sterk kritikk for bloggaksjon.

Vis mer

Publisert: Publisert: 21. januar 2011 16:36

Da norsk politi skulle skaffe sine italienske kolleger informasjon om to bloggere, tok de like godt kopi av informasjon om alle 7.000 personer som var på serveren.

IKT-Norge er skremt over det de kaller politiets sviktende digitale dømmekraft.

– Dette viser at politiet ikke klarer å forvalte ansvaret som følger med denne type tilgang til personopplysninger i elektronisk form, sier Torgeir Waterhouse, direktør for internett og nye medier i IKT-Norge.

Organisasjonen er bekymret for konsekvensene saken kan få for de berørte e-postbrukerne og for tilliten til norske tjenesteleverandører.

– Dette er et stygt frempek om hvordan virkeligheten kan bli dersom datalagringsdirektivet innføres og politiet og andre offentlige etater skal forvalte sensitiv informasjon, sier Waterhouse.

Kopierte hele harddisken

Saken har sin bakgrunn i at italiensk politi ba kolleger i Norge om å hente ut personalopplysninger fra en server i Oslo. Serveren tilhørte en organisasjon som tilbyr hemmelig e-post og blogger til politiske aktivister i Norge, Italia, Russland og Nederland.

Politiet tok en kopi av hele harddisken, og sitter dermed på informasjon om politiske bloggere i alle disse landene, melder NRK.

– Man kan sammenligne dette med at politiet skal beslaglegge innholdet i to bankbokser, og ender opp med at de for sikkerhets skyld tar beslag i alle bankboksene i banken, sier Waterhouse.

Ville spare tid

Politiadvokat Kai-Gunnar Schwed Nygård i Oslo politidistrikt opplyser at bare informasjonen som er relevant for italiensk politi skal oversendes. Det var for å spare tid at de tok kopi av hele harddisken.

– Det var en helhetsvurdering. Men det er klart at det ikke er uproblematisk, og vi vil legge vekt på personvern når vi besvarer rettsanmodningen, sier Nygård til NRK.

Ifølge et notat til EU ber norsk politi om slik bistand fra kolleger i utlandet om lag 1.000 ganger i året. Politiet får omtrent like mange forespørsler hvert år om å hjelpe politiet i andre land.

Les flere nyheter på E24